លោកហ៊ុន សែន​បញ្ជា​ឲ្យ​ស៊ើប​បន្ថែម​លើ​ករណី​​រាលដាល​ជំងឺ​អេដស៍
​នៅ​ក្នុង​សេចក្តី​ថ្លែងការណ៍​រួម​នៅ​ល្ងាច​ថ្ងៃ​ព្រហស្បតិ៍​នេះ​​ស្ថាប័ន​ទាំង​ប្រាំមួយ​​បាន​បញ្ជាក់​ថា​ខ្លួន​កំពុង​«ស្រាវជ្រាវ​លើ​ចំនួន​ករណី​អ្នក​ឆ្លង​មេរោគ​អេដស៍​ក្នុង​ចំណោម​ប្រជាពលរដ្ឋ»នៅ​ក្នុង​ភូមិ​រកា ឃុំ​រកា ស្រុក​សង្កែ ខេត្ត​បាត់ដំបង​នេះ។
ភ្នំពេញ — មន្ត្រីអង្គការសហប្រជាជាតិ មន្ត្រីសហរដ្ឋអាមេរិកនិងមន្ត្រីកម្ពុជាបានជួបប្រជុំគ្នានៅថ្ងៃនេះដើម្បីស្រាវជ្រាវនិងស្វែងរកដំណោះស្រាយលើករណីឆ្លងជំងឺអេដស៍ដ៏ច្រើននៅក្នុងភូមិមួយក្នុងខេត្តបាត់ដំបង។ ដំណាលគ្នានេះ លោកនាយករដ្ឋមន្ត្រីកម្ពុជាបានបញ្ជាឲ្យមានការស៊ើបអង្កេតបន្ថែមទៀត។ លោកនាយករដ្ឋមន្ត្រី ហ៊ុន សែន បានបង្ហាញការមន្ទិលលើការឆ្លងរាលដាលនៃមេរោគអេដស៍នៅក្នុងឃុំរកា ស្រុកសង្កែ ខេត្តបាត់ដំបង ហើយបានដាក់បញ្ជានៅថ្ងៃព្រហស្បតិ៍នេះឲ្យមានការស៊ើបអង្កេតមួយច្បាស់លាស់។ ក្រុមគ្រូពេទ្យកម្ពុជាបានរកឃើញថា អ្នកភូមិច្រើនជាង១០០នាក់នៅក្នុងឃុំរកា ជាពិសេសនៅក្នុងភូមិរកា មានផ្ទុកមេរោគដែលបញ្ជាក់សញ្ញាណជាមេរោគ HIV ដែលជាមេរោគនៃជំងឺអេដស៍។ តួលេខនេះត្រូវរកឃើញក្នុងចំណោមប្រជាពលរដ្ឋជាង៧០០នាក់ដែលបានស្ម័គ្រចិត្តពិនិត្យឈាមកាលពីថ្ងៃពុធ។ លោកប្រមុខរដ្ឋាភិបាលបានថ្លែងក្នុងពិធីចែកសញ្ញាប័ត្រមួយក្នុងទីក្រុងភ្នំពេញដោយបញ្ជាក់ថា អត្រាអ្នកឆ្លងមេរោគអេដស៍ដែលបានរកឃើញធ្វើឲ្យលោកពិបាកជឿ។ «សូមមេត្តាកុំតក់ស្លុតពេកព្រោះរឿងនេះសម្រាប់រូបខ្ញុំ ខ្ញុំនៅតែមិនមានជំនឿថានេះជារឿងអេដស៍។ រឿងអីការកើតអេដស៍ (បើ)មនុស្សមិនដល់១.០០០នាក់ផង កើតជាង១០០នាក់។ គឺធ្ងន់ពេក។ ហើយរឿងនេះតក់ស្លុតណាស់»។ ទោះជាយ៉ាងណា លោកនាយករដ្ឋមន្ត្រី ហ៊ុន សែន បានបញ្ជាឲ្យមានការត្រួតពិនិត្យច្បាស់លាស់បន្ថែមទៀតលើការឆ្លងរោគនេះ។ «វាអាចមានវីរុស ប៉ុន្តែមិនមែនជំងឺអេដស៍។ អេដស៍ឯណានៅអាយុ៨០ឆ្នាំ។ ហើយក្មេងមិនទាន់ចេះដឹងអីកើតអេដស៍ដែរ។ ដូច្នេះយើងកុំអាលសន្និដ្ឋានរហ័សពេក។ ត្រូវប្រើឲ្យអស់លទ្ធភាពខាងបច្ចេកវិទ្យា។ នេះជាចំណុចដែលខ្ញុំសូមអំពាវនាវឲ្យមានភាពហ្មត់ចត់ទៅលើការពិនិត្យបន្ត»។ មន្ត្រីសុខាភិបាលរបស់ប្រទេសកម្ពុជាមកពីអង្គការសុខភាពពិភពលោក (WHO) របស់អង្គការសហប្រជាជាតិប្រយុទ្ធនឹងជំងឺអេដស៍ មកពីវិទ្យាស្ថានប៉ាស្ទ័រនៅកម្ពុជា មូលនិធិអង្គការសហប្រជាជាតិដើម្បីកុមារនិងមជ្ឈមណ្ឌលបង្ការនិងទប់ស្កាត់ជំងឺឆ្លងសហរដ្ឋអាមេរិក បានជួបប្រជុំគ្នានៅខេត្តបាត់ដំបងនៅថ្ងៃនេះដើម្បី«កំណត់រកប្រភព ទំហំ និងខ្សែសង្វាក់នៃការចម្លង» មេរោគអេដស៍នេះ។ នៅក្នុងសេចក្តីថ្លែងការណ៍រួមនៅល្ងាចថ្ងៃព្រហស្បតិ៍នេះស្ថាប័នទាំងប្រាំមួយ បានបញ្ជាក់ថាខ្លួនកំពុង «ស្រាវជ្រាវលើចំនួនករណីអ្នកឆ្លងមេរោគអេដស៍ក្នុងចំណោមប្រជាពលរដ្ឋ»នៅក្នុងភូមិរកា ឃុំរកា ស្រុកសង្កែ ខេត្តបាត់ដំបងនេះ។ សេចក្តីថ្លែងការណ៍បញ្ជាក់បន្ថែមថា ករណីឆ្លងនៅក្នុងភូមិត្រូវបានរកឃើញចន្លោះពីថ្ងៃទី៩ដល់ថ្ងៃទី១៦ខែធ្នូ។ ហើយសំណាកឈាមត្រូវបានបញ្ជូនទៅកាន់មជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែកនិងវិទ្យាស្ថានប៉ាស្ទ័រនៅថ្ងៃទី១៨ខែធ្នូនេះ។ ដើមហេតុនៃរបកគំហើញអ្នកឆ្លងជំងឺអេដស៍ដ៏ច្រើននៅក្នុងភូមិរកា តែមួយនេះក្រោយពីបុរសវ័យ៧៤ឆ្នាំម្នាក់ ចៅស្រីរបស់គាត់និងកូនប្រសារប្រុសរបស់គាត់ត្រូវបានរកឃើញថា មានផ្ទុកមេរោគអេដស៍កាលពីចុងខែវិច្ឆិកា។ បុរសចំណាស់នេះបានប្រាប់ទៅអ្នកភូមិថា គាត់បានទទួលការព្យាបាលពីគ្រួពេទ្យឯកជនម្នាក់នៅក្នុងភូមិហើយគាត់ក៏បានផ្តល់យោបល់ឲ្យអ្នកភូមិដទៃទៀតដែលធ្លាប់ទទួលការព្យាបាលជាមួយគ្រូពេទ្យដដែលនេះទៅពិនិត្យឈាមដូចក្រុមគ្រួសាររបស់លោកដែរ។ លោកវេជ្ជបណ្ឌិត ម៉ម ប៊ុនហេង រដ្ឋមន្ត្រីក្រសួងសុខាភិបាលបាននិយាយនៅក្នុងសេចក្តីថ្លែងការណ៍នេះថា «ការស្រាវជ្រាវយ៉ាងហ្មត់ចត់មួយលើការរាតត្បាតនេះនឹងត្រូវរៀបចំឡើង»។ លោកវេជ្ជបណ្ឌិត មាន ឈីវុន នាយកមជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែកនិងកាមរោគមានប្រសាសន៍ថា ការសិក្សាលើការឆ្លងមេរោគខាងលើបានចាប់ផ្តើមដំណើរការ។ «ការសិក្សាកំពុងធ្វើ។ ការជូនដំណឹងច្បាស់លាស់មិនទាន់មានទេ។ ពេលណាយើងមានព័ត៌មានគ្រប់និងមានព័ត៌មានជាក់លាក់យើងនឹងជម្រាបជូនហើយ»។ សូមបញ្ជាក់ថា នៅថ្ងៃនេះគ្រូពេទ្យឯកជននៅក្នុងភូមិរកា ដែលស្ថិតក្រោមការសង្ស័យថាជាប់ពាក់ព័ន្ធក្នុងការចម្លងមេរោគអេដសន៍នេះត្រូវបានកោះហៅទៅកាន់ស្នងការដ្ឋាននគរបាលខេត្ត។ ហើយក្រុមមន្ត្រីជំនាញក៏បានចុះឆែកឆេរផ្ទះរបស់លោកផងដែរ។ ប៉ុន្តែមិនមានព័ត៌មានលម្អិតពីក្រុមអាជ្ញាធរចំពោះបញ្ហានេះនៅឡើយទេ៕